好笑南郭翁
作者：徐積
朝代：宋

paragraphs: 好笑南郭翁，白鬢愛楊柳。
如今十月後，猶飲菊花酒。
楊柳色漬面，菊花香漬牙。
喉嚨溜香汁，腸胃浮香葩。
所飲幾何酒，所吟無限詩。
若言絲與管，便是吟哦時。
心無一事累，意與千古期。
一身成土木，兩脚登雲霓。
但欲比陶潜，豈肯爲杜微。
公有如此客，可不使公知。
更問公安否，且喜公來歸。